CELEX: 62011CN0612
Language: da
Date: 2011-11-30 00:00:00
Title: Sag C-612/11: Anmodning om præjudiciel afgørelse indgivet af Tribunale di Milano (Italien) den 30. november 2011 — straffesag mod Vincenzo Veneruso

3.3.2012   
            
            
               DA
            
            
               Den Europæiske Unions Tidende
            
            
               C 65/4
            
         Anmodning om præjudiciel afgørelse indgivet af Tribunale di Milano (Italien) den 30. november 2011 — straffesag mod Vincenzo Veneruso
   (Sag C-612/11)
   2012/C 65/07
   Processprog: italiensk
   
      Den forelæggende ret
   
   Tribunale di Milano
   
      Tiltalt i straffesagen
   
   Vincenzo Veneruso
   
      Præjudicielt spørgsmål
   
   EU-Domstolen anmodes om at klarlægge, om artikel 43 EF og 49 EF vedrørende etableringsfriheden og den frie udveksling af tjenesteydelser i sektoren for indgåelse af væddemål om resultatet af sportsbegivenheder muliggør eller hindrer en national lovgivning, som fastlægger en monopolordning og et system med koncessioner og tilladelser, der inden for rammerne af et bestemt antal koncessioner er karakteriseret ved følgende:
   
               a)
            
            
               en generel tendens til beskyttelse af indehaverne af koncessioner, som er udstedt på et tidligere tidspunkt på baggrund af en udbudsrunde, der på ulovlig vis har udelukket en del af de erhvervsdrivende;
            
         
               b)
            
            
               bestemmelser, som reelt garanterer en fastholdelse af de markedspositioner, der er blevet opnået på baggrund af en udbudsrunde, som på ulovlig vis har udelukket en del af de erhvervsdrivende (eksempelvis forbuddet mod at nye koncessionshavere åbner centre inden for en vis afstand i forhold til de eksisterende centre);
            
         
               c)
            
            
               mulighed for fortabelse af retten til koncessionen og inddragelse af meget høje sikkerhedsstillelser, herunder i tilfælde hvor koncessionshaveren direkte eller indirekte administrerer grænseoverskridende spilleaktiviteter, der kan sammenlignes med den af koncessionen omfattede type aktiviteter.